KOMMISSIONENS BESLUTNING af 26. november 1997 om beskyttelsesforanstaltninger over for visse fiskerivarer med oprindelse i Kina og om ændring af beslutning 97/368/EF (EØS-relevant tekst) (97/805/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), senest ændret ved direktiv 96/43/EF (2), særlig artikel 19, og

ud fra følgende betragtninger:

Der er fundet Vibrio parahaemolyticus i fiskerivarer med oprindelse i flere forarbejdningsvirksomheder i Kina ved import til EF;

forekomsten af Vibrio parahaemolyticus i levnedsmidler skyldes dårlig hygiejne før og/eller efter forarbejdningen af levnedsmidlerne og udgør en alvorlig fare for menneskers sundhed;

import af produkter fra de pågældende virksomheder i Kina kan derfor ikke længere tillades;

EU-kontrolbesøg i Kina og resultaterne af kontrol ved EU's grænsekontrolsteder har vist, at der er en sundhedsrisiko i forbindelse med produktion og forarbejdning af fiskerivarer;

Kommissionens beslutning 97/368/EF (3), senest ændret ved beslutning 97/620/EF (4), om beskyttelsesforanstaltninger over for visse fiskerivarer med oprindelse i Kina indeholder et forbud mod import af friske fiskerivarer med oprindelse i Kina og et krav om, at frosne eller forarbejdede fiskerivarer med oprindelse i Kina systematisk skal underkastes mikrobiologisk undersøgelse;

beslutning 97/368/EF skal tages op til revision inden den 28. februar 1998, og på grundlag af de nyeste resultater er det nødvendigt at forlænge foranstaltningerne i denne beslutning indtil den 30. juni 1998;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité, -

VEDTAGET FØLGENDE BESLUTNING:

Artikel 1

Denne beslutning gælder for fiskerivarer, ferske, frosne eller forarbejdede, med oprindelse i Kina.

Artikel 2

Medlemsstaterne forbyder import af fiskerivarer i enhver form med oprindelse i følgende virksomheder i Kina: Pingyang freezing multiple-producing factory - N° 60 Jiangkou road Aojiang Pingyang, Zhejiang (virksomhedskode 3300/02097) og Wenzhou Hongdali aquatic products processing Co. Ltda Yanting cold storage plant Yanting, Cangnan - Zhejiang (virksomhedskode 3300/02083).

Artikel 3

I artikel 6 i beslutning 97/368/EF ændres »den 28. februar 1998« til »den 30. juni 1998«.

Artikel 4

Medlemsstaterne ændrer de foranstaltninger, de anvender for import fra Kina, for at bringe dem i overensstemmelse med denne beslutning. De underretter straks Kommissionen herom.

Artikel 5

Alle omkostninger i forbindelse med anvendelsen af denne beslutning påhviler afsenderen, modtageren eller deres stedfortræder.

Artikel 6

Denne beslutning er rettet til medlemsstaterne.

Udfærdiget i Bruxelles, den 26. november 1997.

På Kommissionens vegne

Franz FISCHLER

Medlem af Kommissionen

(1) EFT L 373 af 31. 12. 1990, s. 1.

(2) EFT L 162 af 1. 7. 1996, s. 1.

(3) EFT L 156 af 13. 6. 1997, s. 57.

(4) EFT L 254 af 17. 9. 1997, s. 17.